Representanter med palestinaskjerf i stortingssalen

DEMONSTRASJON: Stortingsrepresentanter fra Ap og SV stilte med palestinaskjerf i Stortinget tirsdag, i protest mot det israelske angrepet. Foto: Erlend Skevik

Israel-protest i Stortinget

STORTINGET (VG Nett) En gruppe stortingsrepresentanter stilte tirsdag med palestinaskjerf for å vise sin støtte til palestinerne etter Israels angrep på den internasjonale nødhjelpskonvoien.

Oppdatert 1. juni 2010

Artikkelen er over ti år gammel

Det er svært uvanlig at stortingsrepresentanter bærer klesplagg eller andre politiske symboler i stortingssalen. Initiativtaker Hadia Tajik (Ap) mener likevel denne saken gjør det nødvendig med spesielle virkemidler.

- Dette er vår måte å vise solidaritet med den palestinske sivilbefolkningen. Det som har skjedd er et uakseptabelt brudd på folkeretten. Vi mener blokaden av Gaza må oppheves og ulovlige bosetninger må fjernes, sier Tajik til VG Nett.

VGTV:Her slår aktivistene soldatene med jernstenger

Politisk standpunkt

Minst ni mennesker ble drept da israelske soldater mandag bordet flere skip med hjelpesendinger til Gaza i internasjonalt farvann.

SV-veteranen Halgeir Langeland var blant representantene som valgte å bruke det symboltunge skjerfet under dagens debatt i Stortinget. I tillegg deltok flere av de unge Ap-representantene i aksjonen.

NUPI-DIREKTØR:- Angrepet er helt ødeleggende for Israel

Stortingspresident Dag Terje Andersen valgte imidlertid å ikke slå ned på den spesielle uniformeringen da han åpnet stortingsmøtet. Tajik er ikke overrasket over den manglende påpakningen fra presidenten.

- Det er veldig rart hvis man ikke kan uttrykke politiske strandpunkter i stortingssalen, sier Tajik.

Nordmenn uskadd

FNs sikkerhetsråd fordømmer handlingene som førte til at sivile liv gikk tapt under bordingen av skipene utenfor Gaza natt til mandag.

SPESIAL:Se bildespesial fra angrepet her

I en uttalelse tirsdag ber rådet også om at det raskt settes i gang en uavhengig og troverdig etterforskning av hendelsen. Videre ber Sikkerhetsrådet om at sivilpersoner og skip som nå befinner seg i Israels varetekt, umiddelbart blir løslatt.

USA og de andre medlemmene av rådet ble enige om uttalelsen etter å ha drøftet saken i over ti timer.

Også norske myndigheter har fordømt det israelske angrepet, og utenriksminister Jonas Gahr Støre har bedt FN om å iverksette full gransking av hendelsen.

Tre nordmenn var om bord i skipet som ble bordet av israelske soldater, men Utenriksdepartementet bekrefter at disse er uskadd.

SYMBOL: SV-veteranen Halgeir Langeland var blant dem som stilte med det symboltunge skjerfet i stortingssalen tirsdag. Foto: Erlend Skevik

Publisert: 01.06.10 kl. 11:14 Oppdatert: 01.06.10 kl. 12:54

Les også

Mer om Midtøsten